SK Úradný vestník Európskej únie C 135/29

Uverejnenie žiadosti v zmysle článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2007/C 135/12)

Týmto uverejnením vzniká právo vzniesť námietku voči žiadosti podľa článku 7 nariadenia Rady (ES) č. 510/2006 (1). Námietky musia byť doručené Komisii do šiestich mesiacov od tohto uverejnenia.

ZHRNUTIE

NARIADENIE RADY (ES) č. 510/2006

„TOMATEN VON DER INSEL REICHENAU“

ES č. DE/PGI/005/0319/27.10.2003

CHOP ( ) CHZO ( X )

Toto stručné zhrnutie obsahuje informácie o hlavných častiach špecifikácie produktu.

1. Príslušný orgán v členskom štáte:

Názov: Bundesministerium der Justiz Adresa: D-11015 Berlin Telefón: (49-30) 20 25 70 Fax: (49-30) 20 25 95 25 E-mail: poststelle@bmj.bund.de

2. Skupina:

Názov: Reichenau-Gemüse eG Adresa: Marktstraße 1 D-78479 Insel Reichenau Telefón: (49-7534) 920 00 Fax: (49-7534) 92 00 20 E-mail: info@reichenaugemuese.de Zloženie: Výrobcovia /spracovatelia (X) Iné: ( )

3. Druh výrobku:

Trieda 1.6: Ovocie, zelenina a obilniny v pôvodnom stave alebo spracované

2. Špecifikácia:

(zhrnutie požiadaviek v zmysle článku 4 ods. 2 nariadenia (ES) č. 510/2006)

4.1. Meno: „Tomaten von der Insel Reichenau“

4.2 Opis: Paradajky z ostrova Reichenau (Tomaten von der Insel Reichenau) sú paradajky, ktoré pochádzajú z ostrova Reichenau v Bodamskom jazere. Paradajky – lycopersicon lycopersicum – sú pevné, majú okrúhly tvar, stredne červenú farbu a chuť typickú pre tento druh.

4.3 Zemepisná oblasť: Ostrov Reichenau v Bodamskom jazere, Nemecko.

4.4 Dôkaz o pôvode: V rámci certifikácie IFS pre združenie Reichenau Gemüse e.G. sa všetky balenia označujú číslom série, na základe ktorého sa dá určiť výrobný podnik. Všetky podniky majú sídlo na ostrove Reichenau a obhospodarujú výlučne pozemky na tomto ostrove. Obhospodarovanie je zdokumentované v registri vodných plôch. Prostredníctvom tohto systému spätnej vystopovateľnosti sa naviazanosť produktu na zemepisné územie bezproblémovo dokumentuje.

4.5 Spôsob výroby: Paradajky z ostrova Reichenau sa pestujú podľa smerníc pre integrované a kontrolované pestovanie na účely používania označenia kvality spolkovej krajiny Bádensko-Württembersko „Gesicherte Qualität mit Herkunftsangabe“, a to výlučne na organickom substráte. Burina sa odstraňuje prevažne okopávaním, parením alebo spaľovaním, teda mechanicky. Pôda sa každoročne analyzuje s cieľom určiť optimálne dávkovanie hnojiva. Paradajky pestované pod krytom podľa metódy ostrova Reichenau sa zbierajú od mája do októbra. Paradajky pestované na voľnom priestranstve sa zbierajú od konca júla do septembra. Zbierajú sa ručne v predpoludňajších hodinách. Paradajky pestované pod krytom sa zbierajú prevažne so zeleným kalichom a stopkou. Triedia sa podľa veľkosti a plnia do balení prevažne ručne, keďže pri strojovom triedení by mohlo dochádzať k poškodeniu plodov stopkou. Iba malé množstvo sa pestuje ako kríčkové paradajky a zbiera sa zodpovedajúcim spôsobom. Triedenie a balenie paradajok pestovaných na voľnom priestranstve prebieha spravidla strojovo. Plody sa triedia do týchto skupín: 40/47 mm, 47/57 mm, 57/67 mm, 67/82 mm, 82/105 mm ako aj kríčkové paradajky.

4.6. Spojenie:

— Prírodné: Ostrov Reichenau je v podstate predurčený na pestovanie zeleniny; vďaka svojej polohe ako ostrov v Bodamskom jazere sa na základe svojich zemepisných a klimatických podmienok (vlhkosť, teplota, svetlo) odlišuje od iných pestovateľských oblastí. Spĺňa predovšetkým podmienky pre paradajky, ktoré potrebujú relatívne vysoké teploty. Bodamské jazero tu funguje ako akumulátor tepla. Faktory ako vlhkosť, teplo a odraz svetla majú pozitívny vplyv na klímu a tým na rast paradajok. Paradajky, keďže pochádzajú z južnej Ameriky, pre svoj rast potrebujú vysoké teploty a pravidelný prísun vody, ale nie podmáčanú pôdu. Preto sú na ich pestovanie vhodné predovšetkým morénovité pôdy ostrova Reichenau, kde je možný pravidelný prísun vody, pričom schopnosť väčšiny pôd udržať vlahu len veľmi obmedzená, a teda je malé riziko podmáčania pôdy. Keďže sú zabezpečené prirodzené podmienky ako pôdny druh, objem svetla a tepla, ako aj optimálne zavlažovanie pre každé vegetatívne štádium prostredníctvom zavlažovacieho systému združenia (vyše 60 000 m potrubia na ostrove), hodí sa ostrov Reichenau vynikajúco na pestovanie paradajok. Cielené dávky živín a kontrolovaná klimatizácia pri paradajkách pestovaných pod krytom pestovanie ďalej optimizujú. Tieto pozitívne podnebné podmienky podporujú výrobcovia svojimi špecializovanými znalosťami pri pestovaní pod krytom, ako aj na voľnom priestranstve.

— Povesť: Uvedené prírodné a ľudské faktory majú na kvalitu paradajok z ostrova Reichenau taký pozitívny vplyv, že sa tešia vynikajúcej povesti aj za hranicami regiónu pestovania. Zo spotrebiteľského a obchodného prieskumu vykonaného v roku 2000 vyplýva, že spotrebitelia spájajú ostrov Reichenau predovšetkým s pestovaním zeleniny (ostrov je známy aj ako „zeleninový ostrov“) a pozitívne hodnotia najmä čerstvosť, vzhľad a pôvod výrobkov. Paradajky z ostrova Reichenau sú produkty tradičného pestovania zeleniny, ktoré má korene v kláštornej kultúre ostrova Reichenau. Opát Walahfried Strabo položil v opise svojej záhrady „de cultura Hortorum“, stručne nazývaného aj „Hortulus“, z roku 840 základy pre tradíciu pestovania zeleniny na ostrove Reichenau. Pestovanie paradajok na ostrove Reichenau sa prvý krát spomína v roku 1900, v roku 1932 zaberalo už 500 árov (porov. Glönkler, „Vom Weinbau zum Gemüsebau“, 1991, s. 61 a 70). V súčasnosti sa v pestujú paradajky pod krytom na ca. 5 ha.

4.7 Kontrolný orgán:

Názov: Regierungspräsidium Karlsruhe, Referat 34 Adresa: D-76247 Karlsruhe Telefón: (49-721) 926 37 06 Fax: (49-721) 37 05 46 E-mail: abteilung3@rpk.bwl.de

4.8. Označenie: Tomaten von der Insel Reichenau g.g.A. (paradajky z ostrova Reichenau CHZO)

(1) Ú. v. EÚ L 93, 31.3.2006, s. 12.